FI Euroopan unionin virallinen lehti CE 88/505

(2004/C 88 E/0516)

KIRJALLINEN KYSYMYS E-0493/04

esittäjä(t): Ilda Figueiredo (GUE/NGL) komissiolle

(23. helmikuuta 2004)

Aihe: Panasqueiran (Portugali) kaivoksen sulkeminen

Panasqueiran kaivoksen työntekijät ovat jälleen vaarassa menettää työpaikkansa. Kaivos kuuluu nykyään monikansalliselle Primary Metal Incorporated -yhtiölle, jonka osake-enemmistö on kanadalaisomistuksessa, ja yhtiön johto uhkaa sulkea kaivoksen perusteinaan rahoitusvaikeudet, dollarin devalvoituminen, rautamalmin hintojen lasku, Kiinan taholta tuleva kilpailu ja USA:n aikeet myydä 1 500 tonnia volframia strategisista puolustusvarastoistaan.

Näin ollen tällä Portugalin sisämaan vuoristoseudulla, jossa ei ole muita työllistymisvaihtoehtoja, lähes 220 kaivostyöntekijää ja heidän perheitään uhkaa työttömyys ja köyhyys, mikä on seurausta yhteisön raha-ja kilpailupolitiikasta, monikansallisten yhtiöiden sosiaalisen vastuuntunnon puutteesta ja maailmanmarkkinoiden vapautumisesta (WTO).

Mihin toimiin komissio ja Portugalin hallitus aikovat ryhtyä näiden työntekijöiden oikeuksien takaamiseksi ja Panasqueiran kaivoksen normaalin toiminnan tukemiseksi?

Stavros Dimasin komission puolesta antama vastaus

(7. huhtikuuta 2004)

Komissio haluaa muistuttaa arvoisaa parlamentin jäsentä siitä, ettei sillä ole yhteisön lainsäädännön perusteella toimivaltaa estää tai lykätä yhtiön sulkemista. Tämä on päätös, joka kuuluu yhtiön omistajille asianmukaisten menettelyjen mukaisesti.

Tässä suhteessa komissio huomauttaa, että useissa yhteisön direktiiveissä määritellään työntekijöiden edustajia koskevia tiedonsaanti- ja neuvottelumenettelyjä, jotka saattavat olla sovellettavissa tilanteeseen, jossa yhtiöitä ollaan sulkemassa. Tällaisia ovat erityisesti työntekijöiden joukkovähentämisestä 20 päivänä heinäkuuta 1998 annettu neuvoston direktiivi 98/59/EY (1) ja eurooppalaisen yritysneuvoston perustamisesta tai työntekijöiden tiedottamis- ja kuulemismenettelyn käyttöönottamisesta yhteisönlaajuisissa yrityksissä tai yritysryhmissä 22 päivänä syyskuuta 1994 annettu neuvoston direktiivi 94/45/EY (2). Parlamentti ja neuvosto hyväksyivät 11 päivänä maaliskuuta 2002 toisen direktiivin, jolla pyritään täydentämään yhteisön järjestelmää tässä asiassa (työntekijöille tiedottamista ja heidän kuulemistaan koskevista yleisistä puitteista Euroopan yhteisössä annettu direktiivi 2002/14/EY (3)). Ensimmäiset kaksi direktiiviä on saatettu jäsenvaltioissa osaksi kansallista lainsäädäntöä (kolmas on saatettava osaksi kansallista lainsäädäntöä vasta 23. maaliskuuta 2005 mennessä). On jäsenvaltioiden toimivaltaisten viranomaisten (erityisesti tuomioistuinten) asia punnita niiden oikeaa ja tehokasta soveltamista kussakin tapauksessa.

On tärkeää muistaa, että työntekijöiden joukkovähentämisestä annetussa direktiivissä 98/59/EY säädetään, että kun työnantaja odottaa tapahtuvaksi joukkoirtisanomisia, työntekijöiden edustajien kanssa on oltava hyvissä ajoin neuvotteluissa, joiden tavoitteena on päästä sopimukseen. Nämä neuvottelut antavat ainakin mahdollisuudet välttää tai vähentää työntekijöiden joukkovähentämisiä sekä lievittää niiden seurauksia turvautumalla sosiaalisiin toimenpiteisiin, joiden tavoitteena on erityisesti vähentämisen kohteeksi joutuneiden työntekijöiden työllistäminen ja kouluttaminen uudelleen.

(1) EYVL L 225, 12.8.1998.

(2) EYVL L 254, 30.9.1994.

(3) EYVL L 80, 23.3.2002.